b'\n_START_ARTICLE_\nBorovo gost\xc3\xbcvanje\n_START_SECTION_\nSvatba\n_START_PARAGRAPH_\nSvatba se razlikuje od ostalih fa\xc5\xa1enskih likov po tem, da ne slu\xc5\xbei denarja in vloge njenih likov so predstavljati pravo svatbo oz. pustno svatbo, to je poroko z borom. Imajo nalogo paziti snejo do sekanja bora, da je ne ukradejo in borov vrijek, da ga ne zlomijo. Liki svatbe nosijo \xc5\xa1opke na prsih._NEWLINE_Sneja, borova sneja: predstavlja nevesto, po izro\xc4\x8dilu bi morala biti najstarej\xc5\xa1e neporo\xc4\x8deno dekle v vasi. Na prireditvi igra snejo, mi prosimo tak\xc5\xa1o, ka ma volo, ni to resni\xc4\x8dno prava najstarej\xc5\xa1a neporo\xc4\x8dena, vseeno pa je to malo starej\xc5\xa1a, ki nekaj ve. Oble\xc4\x8dena je v belo obleko, s paj\xc4\x8dolanom in vencem na glavi, \xc5\xa1opkom v roki in \xc5\xa1opkom na prsih. Navadno ima preko ogrnjen zimski pla\xc5\xa1\xc4\x8d, je zima bila, pa precej hladno, snega je bilou, pa si se mogo primerno oble\xc4\x8di, imela je dalj\xc5\xa1i kaput, ka ji nej mrzlo bilou. Snejo radi sosednje fantje ukradejo. V \xc5\xa0alamencih predstavlja sneja h\xc4\x8derko, ki ji i\xc5\xa1\xc4\x8dejo v gozdu \xc5\xbeenina, to je bora in nekaj malega v igranem delu pred gasilskim domom tudi zaigra. Zato bi morala po mnenju Marte Sever iti v gozd brez spremstva mlado\xc5\xbeenca, ki bi moral pristopiti \xc5\xa1ele v gozdu, \xc4\x8de ima vlogo govoriti v imenu bora kot mlado\xc5\xbeenca ali pa \xc5\xa1ele pri zdavanju. Kot pi\xc5\xa1e Boris Kuhar, sneja pri borovem gost\xc3\xbcvanju govori v imenu neveste-bora ali smreke. _NEWLINE_Mlado\xc5\xbeenec: Tudi zanj velja, da je bil najstarej\xc5\xa1i neporo\xc4\x8den fant v vasi. \xc4\x8ceprav to ni bilo glavno, pomembno je bilo, da je privolil v to vlogo. Njegova vloga je pasivna, na koncu pred gasilskim domom ali med potjo iz gozda odgovarja ciganici, ki ga obdol\xc5\xbei o\xc4\x8detovstva, hkrati pa, ko hodi v sprevodu s snejo ima nalogo, da jo pazi pred ugrabitvijo. Samo zato, ka so napadalni lidje bili, smo rekli, naj ide mlado\xc5\xbeenec zraven, ka jo je dr\xc5\xbeal, varoval. Oble\xc4\x8den je v svatovsko obleko: prazni\xc4\x8dni suknji\xc4\x8d, hla\xc4\x8de, na prsih ima \xc5\xa1opek, v novej\xc5\xa1em \xc4\x8dasu brez klobuka._NEWLINE_O\xc4\x8de in mati: V \xc5\xa0alamencih in Mo\xc5\xa1\xc4\x8dancih sta star\xc5\xa1a sneje in ji i\xc5\xa1\xc4\x8deta po gozdu mlado\xc5\xbeenca \xe2\x80\x93 bora, jo pazita pred ugrabitvijo in se pogajata za dedi\xc5\xa1\xc4\x8dino. Napravila san velki smeh, norije smo gu\xc4\x8dali, sneje ne dan, sen gu\xc4\x8dala, zato ka jes sen trpela \xc5\xbenof: \xc4\x8de san bole jokala, bole je poukala, \xc4\x8de san bole ra\xc5\xa1ala, bole je pra\xc5\xa1ala. Tak smo se pogajali, z norostjo. Dva para star\xc5\xa1ev sta tam, kjer je veliko nastopajo\xc4\x8dih oz. tam, kjer se bojijo nevarnosti ugrabitve. Edino star\xc5\xa1i (in logar pa lastnik gozda) vedo, kateri bor se bo sekal, drugi ne smejo vedeti. Oble\xc4\x8dena sta prazni\xc4\x8dno, svatovsko s \xc5\xa1opkom na prsih, o\xc4\x8de nosi slamnik, palico in pipo, brado iz lanenega prediva, oble\xc4\x8den je v platnene bele hla\xc4\x8de z modrim mo\xc5\xa1kim predpasnikom. Platnena bela no\xc5\xa1nja o\xc4\x8deta je novej\xc5\xa1ega izvora, in tako kot no\xc5\xa1nja pozva\xc4\x8dina, verjetno tudi vpliv D\xc3\xb3linskega, saj npr. leta 1931 v \xc5\xa0alamencih borov o\xc4\x8de ni imel bele no\xc5\xa1nje, ampak prazni\xc4\x8dno: temnej\xc5\xa1o suknjo, hla\xc4\x8de, klobuk. Za Borisa Kuharja se borov o\xc4\x8de in borova mati pogajata za nevesto-bor. _NEWLINE_St(a)r(e)\xc5\xa1ina in st(a)r(e)\xc5\xa1ica: oble\xc4\x8dena sta prazni\xc4\x8dno, svete\xc5\xa1nje, na desni strani imata na prsih \xc5\xa1opke, dva para sta bila tam, kjer je bilo veliko nastopajo\xc4\x8dih. Njuna vloga je paziti na snejo, se pogajati za njo, star\xc5\xa1ica nosi v rokah torto iz lesa ali koruzne moke okra\xc5\xa1eno in oblito s sladkorjem, \xc4\x8deprav leta 1931 v \xc5\xa0alamencih ni imela torte. Star\xc5\xa1ina je ve\xc4\x8dkrat vodja prireditve._NEWLINE_Posvalbice in dr\xc3\xbc\xc5\xbebani: Imajo nalogo paziti snejo, vle\xc4\x8dejo bor, dr\xc3\xbc\xc5\xbebani pazijo tudi posvalbice. Posvalbice so v novej\xc5\xa1em \xc4\x8dasu oble\xc4\x8dene v roza obleke, prej so bile verjetno v svetlej\xc5\xa1e ali bele obleke, v laseh imajo ro\xc5\xbee ali vence, v rokah prav tako ve\xc4\x8dje \xc5\xa1opke. Oboji imajo \xc5\xa1opke na prsih na levi strani, od 5-8 parov, odvisno od \xc5\xa1tevila mladine. Dr\xc3\xbc\xc5\xbebani so oble\xc4\x8dene v temnej\xc5\xa1o, prazni\xc4\x8dno obleko, brez klobukov, s kravatami. V \xc5\xa0alovcih leta 1964 so imeli dr\xc3\xbc\xc5\xbebani na klobukih belo rde\xc4\x8de trakove iz papirja. Posvalbice danes hodijo skupaj z dr\xc3\xbc\xc5\xbebani, v starej\xc5\xa1ih borovih gost\xc3\xbcvanjih pa so spremljale popa v gozd in prepevale \xc5\xbeenitovanjske pesmi._NEWLINE_Pozva\xc4\x8din, zva\xc4\x8din: obleka pozva\xc4\x8dina na borovem gost\xc3\xbcvanju na Gori\xc4\x8dkem je poenostavljena, ni tako bogata in pisana kot obleka pozva\xc4\x8dina na D\xc3\xb3linskem in Ravenskem. Gre za \xc5\xbeenitovanjski lik pozva\xc4\x8dina, vzet iz dolinskega dela Prekmurja, prenesen v borovo gost\xc3\xbcvanje. Ker ga kot pozva\xc4\x8dina na pravi svatbi Gori\xc4\x8dko ne pozna, namesto njega je v podobni vlogi dr\xc3\xbc\xc5\xbeban, tudi izgublja na pisanosti no\xc5\xa1e in dodatnih rekvizitih, nepogre\xc5\xa1ljivih za pravega pozva\xc4\x8dina. Na prireditvi je pozva\xc4\x8din kot figura z visokim klobukom, podoben bole markov\xc5\xa1kemu. Na borovem gost\xc3\xbcvanju sta dva, z visoko kapo iz tr\xc5\xa1ega papirja, okra\xc5\xa1eno z barvnimi trakovi, preko ramen in prsi ima o\xc5\xbejo platneno brisa\xc4\x8do ali vezen prt, preko ramen \xc4\x8dutaro, pija\xc4\x8do je daval, trobento, trompeto, v rokah ima okra\xc5\xa1eno sekiro oz. je\xc5\xbeevko. Nekateri pozva\xc4\x8dini imajo okra\xc5\xa1eno palico z zvon\xc4\x8dki. Na borovem gost\xc3\xbcvanju kot pozva\xc4\x8din \xe2\x80\x93 vabovec nima vloge, pazi pa na snejo pred ugrabitvijo in na borov vrh, vrijek. Pozva\xc4\x8d, zva\xc4\x8d v \xc5\xa0ulincih leta 2003 je vodil povorko in imel hecne, neresne govore na borovem gost\xc3\xbcvanju, odgovarjal je logarjem pred gozdom, nosil je s trakovi opleten klobuk, navadno palico in torbo na ramenih. _NEWLINE_Turba\xc5\xa1: vodi pustni sprevod v gozd in ima pravzaprav podobno vlogo kot na pravi svatbi. Oble\xc4\x8den je prazni\xc4\x8dno: temen suknji\xc4\x8d, bela srajca, temne hla\xc4\x8de, pisane trake in bel predpasnik, \xc5\xa1\xc3\xbcrc , v rokah nosi vrtanek in culico ali ceker z vinom, to mora iz gozda tudi prinesti in paziti, da mu ne ukradejo vrtanka, pazi pa tudi na snejo. Ponekod naj bi bil turba\xc5\xa1, kurta\xc5\xa1 tisti, ki ve, kateri bor se bo podiral, tudi pomaga usmerjati vleko bora.\n_START_SECTION_\nFa\xc5\xa1enki\n_START_PARAGRAPH_\nMaske spadajo v celo borovo gost\xc3\xbcvanje, ve\xc4\x8d norosti, ve\xc4\x8d pejnezov, vsaki je skasiral. Glavna naloga fa\xc5\xa1enkov je slu\xc5\xbeenje denarja na poti v gozd, najve\xc4\x8d pa v gozdu. Liki, ki slu\xc5\xbeijo, so: vsi obrtniki, medicinci, ciganice, sodnija, poklicni lopov, sodnija in vile, ki za svoje opravljeno delo \xc2\xbbzahtevajo\xc2\xab\xc2\xa0denar. Pop ima posebno vlogo, gozdni liki in bohoc imajo nalogo varovati snejo in borov vrijek, merilci in cestarja vodijo sprevod v gozd, seka\xc4\x8di in logar pa izberejo bor in ga posekajo. Med starej\xc5\xa1e in danes izginule obrtnike spadajo re\xc5\xa1etar (prodaja lesene izdelke, re\xc5\xa1eta), kupinar ali p\xc3\xbctar (prodajalec jajc in pi\xc5\xa1\xc4\x8dancev), \xc5\xbelajfar (brusi no\xc5\xbee na brusilnem kamnu), marela\xc5\xa1 (popravlja de\xc5\xbenike), \xc2\xbbmate pa ne date\xc2\xab\xc2\xa0(siromak, bera\xc4\x8d), \xc4\x8distilec \xc4\x8devljev, bosnjak. Starej\xc5\xa1i liki borovega gost\xc3\xbcvanja so \xc5\xa1e: fotograf, ceme\xc5\xa1ter (cerkovnik, ki s pu\xc5\xa1\xc4\x8dico pobira denar in popu nosi knjigo), ciganice, lopov, ponvar ali drota\xc5\xa1, po\xc5\xa1ta\xc5\xa1 (po\xc5\xa1tar), sodnija (sodi tatovom in obiskovalcem), \xc5\xbeandarji ali policaji (lovijo tatove in nepridiprave), merilci in cestar (merijo cesto in vodijo do gozda), koula majster (vodi vleko bora), rora\xc5\xa1 (dimnikar po strehah ometa dimnike in s sajami ma\xc5\xbee obiskovalce, posebej \xc5\xbeenske), bohoc, Fa\xc5\xa1enek. _NEWLINE_Pop ali farar: Najbolj znani pop je Franc B\xc3\xbckvi\xc4\x8d, ki je tudi sam za\xc4\x8del sestavljati besedila. So mene zbrali za popa in sem \xc5\xa1tudiral, kak bi tou mogel predgati. Mislil sem si, da pop pravi v imenu Boga, jaz pa \xc5\xa1tora. Boris Kuhar ga ima za enega izmed najpomembnej\xc5\xa1ih likov borovega gost\xc3\xbcvanje. Predvidevam da zato, ker je sam B\xc3\xbckvi\xc4\x8d pisal besedila za vlogo popa. V protestantskih vaseh so imeli farafja, v katoli\xc5\xa1kih popa, v novej\xc5\xa1em \xc4\x8dasu pa oba, ka se poudari ekumenizem, ka naj nede zamere ali pa pop in farar v eni osebi, polovico oble\xc4\x8den v evangeli\xc4\x8danskega, polovico pa v katoli\xc5\xa1kega duhovnika. Vozil se je na lesenem vozu, vpre\xc5\xbeenim v kravo in okra\xc5\xa1enem z zelenjem ali trnjem, da ga te\xc5\xbeje okradejo, v novej\xc5\xa1em \xc4\x8dasu ima pri\xc5\xbenico na traktorski prikolici ali narejeno v gozdu. V gozdu pridiga neporo\xc4\x8denim norosti, vse na hec govori, ko nalo\xc5\xbeijo bor na voz, potem \xc5\xa1e na poti trikrat okli\xc4\x8de, ozava in na koncu poro\xc4\x8di, zdava snejo in mlado\xc5\xbeenca. Oble\xc4\x8den je v \xc4\x8drno haljo, na glavi ima kapo s stor\xc5\xbei, okrog vratu vijoli\xc4\x8dasto ruto, na ramenih stenski prt v roki ima knjigo, moral pa je tudi paziti, da mu ne okradejo rekvizitov._NEWLINE_Bohoc je pisano oble\xc4\x8den pajac s svinjskimi, ponekod pobarvanimi, mehurji, ki predstavlja nekak\xc5\xa1nega Pavliha, zabavlja\xc4\x8da, Pusta. Hkrati pa pazi na snejo bor tako, da z mehurji, zavezanimi na prstih, udarja po glavah napadalcev. Slovenski Porabci so poznali na pravi svatbi starej\xc5\xa1ega svata, imenovanega boboc (mad\xc5\xbe. bohoc), ki pomeni \xc5\xa1emo, \xc5\xa1aljivca. Na\xc5\xa1emili so ga s trakovi, oblekli v staro obleko, na glavo so mu dali visok klobuk, iz cunj so mu naredili rep in ga zvezali z verigami. Pri ravenskih in dolinskih Prekmurcih uganja burke v svatovskih sprevodih pozva\xc4\x8din, ki je bolj na\xc5\xa1emljen kot v porabskih vaseh. _NEWLINE_Bosnjak , bo\xc5\xa1njak prodaja drobno, ceneno okrasje oz. nakit, razstavljenega v odprti \xc5\xa1katli obe\xc5\xa1eno okoli vratu. Nima posebne no\xc5\xa1nje, leta 1931 pa na fotografiji opazimo, da imata bosnajaka na glavi nenavadno \xc4\x8depico, podobno muslimanski mo\xc5\xa1ki \xc4\x8depici, nenavadni za Prekmurje in kr\xc5\xa1\xc4\x8dansko kulturo. Ta lik se v borovih gost\xc3\xbcvanjih v \xc5\xa0alamencih ni pojavljal, razen leta 1931, ker naj bi predstavljal neke vrste neprijetnega ob\xc4\x8dutka, saj so visoko nose\xc4\x8di \xc5\xbeenski zani\xc4\x8dljivo rekli bosnjak, ki, podobno kot nose\xc4\x8dnica, nosi spredaj \xc5\xa1katlo (enakost z debelim trebuhom) in prodaja manj\xc5\xa1e okrasne predmete. Prav tako tega lika ne omenjata v svojih raziskavah Boris Kuhar in Ern\xc5\x91 Eperjessy. Leta 1996 je imela \xc5\xbeenska, oble\xc4\x8dena v bosnjaka, napis gost\xc3\xbcvanska bouta (op. svatovska trgovina). _NEWLINE_Ciganice imajo nalogo \xc4\x8dim ve\xc4\x8d zaslu\xc5\xbeiti. To so vede\xc5\xbeevalke, \xc5\xa1logarice, ciganica z otrokom, ki podtika mo\xc5\xa1kim obiskovalcem o\xc4\x8detovstvo in slu\xc5\xbei, ciganica z medvedom, ciganice z moko v vre\xc4\x8dki, ki jo posipajo po obiskovalcih in slu\xc5\xbeijo denar tako, da pokli\xc4\x8dejo policaje in obsodijo obiskovalca, da ji je hotel ukrasti moko. Najve\xc4\x8d so zaslu\xc5\xbeile vede\xc5\xbeevalke. Medved, ki ga vodi ciganka, je zelo priljubljen lik. Oble\xc4\x8dene so \xc4\x8dim bolj pisano in z nakitom. _NEWLINE_Sodnija sodi lopovu in \xc2\xbbnepridipravom\xc2\xab, to je obiskovalcem, jim zara\xc4\x8dunava odkup iz zapora. Sodnik je oble\xc4\x8den v \xc4\x8drno pregrinjalo, obvezno nosijo o\xc4\x8dala. V sprevodu peljejo klonjo, to je leseno kletko oz. zapor, kamor zapirajo \xc2\xbblopove\xc2\xab, po navadi pa je zapor narejen v gozdu. \xc4\x8ce je veliko nastopajo\xc4\x8dih, sta dve skupini sodnikov. _NEWLINE_Policaji, \xc5\xbeandarji, stra\xc5\xbearji, detektivi pazijo bor, snejo, popa, voz, lovijo tatove. Policaji morajo biti mladi, pa mo\xc4\x8dni, da lejko letajo, morajo se paziti, da \xc5\xa1e njega ne okradnejo. Tudi do trideset jih je na borovem gost\xc3\xbcvanju, oble\xc4\x8deni so v stare voja\xc5\xa1ke ali gasilske uniforme. Imajo lesene pu\xc5\xa1ke ali sablje, nekateri imajo bikovnice, pletene \xc5\xa1ibe. _NEWLINE_Ponvar ali drota\xc5\xa1 krpa lonce in je oble\xc4\x8den v vsakdanjo, raztrgano kme\xc4\x8dko no\xc5\xa1njo. V Mo\xc5\xa1\xc4\x8dancih sta bila leta 1969 dva in sta kri\xc4\x8dala: \xc2\xbbStaro popravimo, novo zapravimo!\xc2\xab_NEWLINE_Lopov ima po navadi spredaj ali zadaj napis \xc2\xbblopov\xc2\xab, oble\xc4\x8den je v vsakdanjo raztrgano kme\xc4\x8dko no\xc5\xa1njo, je poklicni tat, to je nenehno se giblje med obiskovalci in nastopajo\xc4\x8dimi in krade rekvizite. Na koncu zahteva pla\xc4\x8dilo. Na vsako borovo gost\xc3\xbcvanje pa pridejo \xc5\xa1e mo\xc5\xbeje ali fantje, fakini iz sosednjih vasi, ki posku\xc5\xa1ajo ukrasti snejo, voz, in odlomiti boru vrijek, kradejo vse, kar se da. \xc2\xbbLopovi\xc2\xab\xc2\xa0iz sosednjih vasi so lahko tudi \xc5\xbeenske. Seveda je krala \xc5\xbeenska, \xc4\x8de je bila sposobna, ka je bej\xc5\xbeala! _NEWLINE_Vile so oble\xc4\x8dene v belo, na glavi imajo belo papirnato ro\xc5\xbeo, v rokah ponekod nosijo ko\xc5\xa1arice s papirnatimi ro\xc5\xbeami, v gozdu pomagajo okrasiti bor. Vile hodijo z lovcema in harmonika\xc5\xa1em po gozdu in prepevajo, slu\xc5\xbeijo tako, da se postavijo okoli obiskovalca in mu zapojejo, za kar le-ta pla\xc4\x8da. K vilam gredo tiste \xc5\xbeenske ali dekleta, ki lepo pojejo. Vile so novej\xc5\xa1i lik borovega gost\xc3\xbcvanja in imajo nalogo paziti snejo v gozdu. _NEWLINE_Vrag je oble\xc4\x8den v temno obla\xc4\x8dilo, prelepljeno s perjem. Na licu ima masko iz blaga, kravje rogove in dolg rde\xc4\x8d jezik. Pogosteje ga vidimo s plasti\xc4\x8dno masko. V rokah nosi lesene vile, pa te v rit pikal, ka si se ga mogal bojati ali verigo, lanec. Po navadi sta dva, tudi samo eden ali trije in imajo nalogo, da \xc4\x8duvajo snejo, predvsem pa v gozdu borov vrijek, na katerega se po padcu tudi vr\xc5\xbeejo. Vrag ni slu\xc5\xbeil. _NEWLINE_Fa\xc5\xa1enek je zelo podoben pozva\xc4\x8dinu, vendar za razliko od njega ima pokrit, zakrit obraz in narobe obrnjen ov\xc4\x8dji pla\xc5\xa1\xc4\x8d ali ov\xc4\x8dji ko\xc5\xbeuh. Zaradi podobnosti s pozva\xc4\x8dinom ga zelo pogosto zamenjujejo z njim. Pozva\xc4\x8din je okoli odo in plodo \xc5\xbeenske ali jih tiral. Kaput obrnjeni je mel, \xc5\xa1pi\xc4\x8dasti klobuk, pa plasti\xc4\x8dno masko je imel na obrazu. Ni reden lik na borovih gost\xc3\xbcvanjih. V rokah so nosili sekiro z je\xc5\xbeevko ali \xc5\xbeico, pa ti pod janke pikal, so \xc5\xbeenske pa dekle svilile kak ne ven ka! Fa\xc5\xa1enkov je bilo ve\xc4\x8d, nekateri so meli gor \xc5\xa1trumflo, ni\xc5\xa1terni so bili ven namazani, pa s prediva si je brke ali obrvi naredo. _NEWLINE_Pri obrtnikih oz. likih, ki so se pojavili kasneje (medicina, policaji, novej\xc5\xa1i poklici, po\xc5\xa1tar) je no\xc5\xa1nja tistega \xc4\x8dasa oz. \xc4\x8dasa, v katerem so prisotni in delujo\xc4\x8di v vsakdanjem \xc5\xbeivljenju._NEWLINE_Ostali, manj pogosti liki starej\xc5\xa1ih in novej\xc5\xa1ih borovih gost\xc3\xbcvanj so \xc5\xa1e: jezdeci na konjih, teta iz Amerike ali dama iz Pariza, tudi manekenke, \xc5\xbeirafa, baba z dedom, gambela ali r\xc3\xbcsa, predilja, terilja, nune, pal\xc4\x8dki, koudi\xc5\xa1i (siromaki s culo), detektivi, smrt, pek, mesar, mali ritar, slikar, \xc4\x8devljar, bolha\xc4\x8d.\n_START_SECTION_\nOstale aktivne osebe\n_START_PARAGRAPH_\nTo so osebe, ki so v borovem gost\xc3\xbcvanju kot turisti\xc4\x8dne prireditve nepogre\xc5\xa1ljivi. Voditelj z mikrofonom, ki povezuje celoten program, usmerja in razlaga obiskovalcem namen prireditve. Delilke peciva so \xc5\xbeenske, ki zastonj delijo pecivo po gozdu. Redarstvo je v zadnjem \xc4\x8dasu, ko prihaja do namernega uni\xc4\x8devanja na borovih gost\xc3\xbcvanjih pomembno, saj nadzoruje in prepre\xc4\x8duje materialne po\xc5\xa1kodbe. Za zabavni del, veselico pa poskrbi ansambel. Vsi so oble\xc4\x8deni \xc2\xbbpustno\xc2\xab, razen redarjev._NEWLINE_Pop ima, kar se ti\xc4\x8de govorov, najpomembnej\xc5\xa1o vlogo. Najve\xc4\x8d govori prav on. Za\xc4\x8dne \xc5\xbee pred gasilskim domom, nadaljuje v gozdu in kon\xc4\x8da pred gasilskim domom. Prav tako imajo govore, vendar vsekakor manj kot pop tudi pozva\xc4\x8dini, to je vabovci, ki vabijo na borovo gost\xc3\xbcvanje, star\xc5\xa1ina pri igranem delu pred gasilskim domom, mati, o\xc4\x8de, sneja ali mlado\xc5\xbeenec, prav tako pred vstopom v gozd odgovarjajo na vnaprej pripravljena vpra\xc5\xa1anja gozdarjev. Prvotna besedila Franca B\xc3\xbckvi\xc4\x8da so se spreminjala, saj so ostali pisci besedil hodili po ideje na borova gost\xc3\xbcvanja v sosednje vasi in jih nato napisali in priredili za potrebe in situacije doma\xc4\x8de vasi._NEWLINE_Borovo gost\xc3\xbcvanje je prireditev in obi\xc4\x8daj. \xc4\x8ceprav izgublja na prvotnem pomenu, to je sme\xc5\xa1enja vseh neporo\xc4\x8denih in s tem posledi\xc4\x8dno vle\xc4\x8denja (op. ozna\xc4\x8dila avtorica) bora, je potrebno opozoriti na nekatere stvari, ki lahko dajo prireditvi \xc2\xbbetnografsko\xc2\xab\xc2\xa0veljavo. Pomemben je koncept prireditve, predvsem igranega dela, kjer je obiskovalcu dano videti in razumeti pomen borovega gost\xc3\xbcvanja. Mora biti jasno dolo\xc4\x8dena vloga posameznih likov in jasno dolo\xc4\x8dena vloga bora ali smreke. Obiskovalca in gledalca prireditev ne sme pu\xc5\xa1\xc4\x8dati v dvomih in vpra\xc5\xa1anjih, ampak mu mora biti jasen pomen borovega gost\xc3\xbcvanja. Zakaj se vle\xc4\x8de bor, mora vodja prireditve tudi povedati obiskovalcem. Stari pustni liki izginjajo, prihajajo pa novodobni liki. Njegova pojavnost mora biti jasna in z razlogom (npr. slu\xc5\xbeenje denarja), ne samo zato, ker je ljudem v\xc5\xa1e\xc4\x8d._NEWLINE_Razlike pa ostajajo. Borova gost\xc3\xbcvanja se med seboj razlikujejo v: \xc5\xa1tevilu nastopajo\xc4\x8dih, ponekod snejo zaradi varnosti pred krajo skrijejo med vile ali posvalbice in nastopi svojo vlogo \xc5\xa1ele proti koncu prireditve, ponekod se bor licitira, prisotnost razli\xc4\x8dnih sodobnej\xc5\xa1ih likov, mlado\xc5\xbeenec in sneja se peljeta na boru ali se pelje samo eden, razli\xc4\x8dna vsebina fararjevih besedil, okra\xc5\xa1evanje bora ... V slovenskem Porabju zbirajo prostovoljne prispevke za nakup drevesa. Porabski Slovenci vle\xc4\x8dejo smreko in posekajo pred borovim gost\xc3\xbcvanjem in jo \xc4\x8dez no\xc4\x8d stra\xc5\xbeijo, da ne bi mo\xc5\xbeje iz sosednjih vasi oklestili vrha. Drevo tudi okrasijo._NEWLINE_Danes je borovo gost\xc3\xbcvanje bolj prireditev kot obi\xc4\x8daj. \xc2\xbbKo ljudje ne verjamejo v to, kar delajo, govorijo pri raznih \xc5\xa1egah, potem to postane navada. Ko pa vse to samo zato delajo, da bi s tem sebe in druge ljudi razveselili, je to prireditev.\xc2\xab\xc2\xa0Predvsem ni ve\xc4\x8d pomembno sramotenje neporo\xc4\x8denih \xe2\x80\x93 tega tudi ve\xc4\x8d ne moremo pri\xc4\x8dakovati, ker so se spremenile dru\xc5\xbebene vrednote glede neporo\xc4\x8denih \xe2\x80\x93 la\xc5\xbena poroka z borom postaja turisti\xc4\x8dna prireditev, s pomo\xc4\x8djo mo\xc4\x8dnega ogla\xc5\xa1evanja prireditev za obiskovalce izven Prekmurja. Glavni namen je bil in ostaja zbiranje denarja za potrebe va\xc5\xa1ke skupnosti oz. njene infrastrukture (\xc5\xa1olske, gasilske, kulturne, cerkvene) in si na ta na\xc4\x8din pomaga sama do zaslu\xc5\xbeka._NEWLINE_Ostajajo tri velike vrednote in posebnosti borovega gost\xc3\xbcvanja: igrana, govorjena in brana besedila so v prekmurskem nare\xc4\x8dju; borovo gost\xc3\xbcvanje je odlo\xc4\x8ditev va\xc5\xa1ke skupnosti in jo tudi va\xc5\xa1ka skupnost organizira, brez pomo\xc4\x8di od zunaj; prireditev/\xc5\xa1ega se odvija v vasi, v Prekmurju. Borovo gost\xc3\xbcvanje se mora dogajati v naravi, to je \xc5\xbeiv pojav, ne pa na asfaltu! Potrebno je vztrajati na tem, da bodo turisti/obiskovalci prihajali na kraj prireditve in ne obratno. \xc4\x8ce bodo organizatorji in nastopajo\xc4\x8di redno za\xc4\x8deli izven vasi prikazovati borovo gost\xc3\xbcvanje, se kmalu lahko zgodi, da bo borovo gost\xc3\xbcvanje postalo samo ena izmed mnogih slovenskih turisti\xc4\x8dnih prireditev.\n_START_SECTION_\nBorovo gost\xc3\xbcvanje v Kri\xc5\xbeevcih\n_START_PARAGRAPH_\nKo govorimo o borovem gost\xc3\xbcvanju, govorimo o prekmurskem borovem gost\xc3\xbcvanju, ker je v Sloveniji ta obi\xc4\x8daj doma le v tej pokrajini, oz. le v dveh delih pokrajine, to je na Ravenskem in Gori\xc4\x8dkem. Obi\xc4\x8daj sega \xc4\x8dez dr\xc5\xbeavno mejo, se nadaljuje skoraj v povsem isti ina\xc4\x8dici v vaseh Porabja vse do Mono\xc5\xa1tra. Na severu se razprostira na Gradi\xc5\xa1\xc4\x8dansko in naprej na avstrijsko \xc5\xa0tajersko._NEWLINE_Zgodovina borovega gost\xc3\xbcvanja sega v leto 1921, ko je bil ta obi\xc4\x8daj prvi\xc4\x8d prikazan v vasici Puconci, kjer je vlogo\xc2\xabpopa\xc2\xab\xc2\xa0odigral Franc B\xc3\xbckvi\xc4\x8d. Podoben obi\xc4\x8daj je kot fant videl oz. bil je navzo\xc4\x8d pri vla\xc4\x8denju ploha v avstrijskem mestu Halbenrain. Obi\xc4\x8daj je nekoliko spremenjen prenesel v na\xc5\xa1 prostor ter ga po svoje poimenoval\xc2\xa0\xc2\xbb borovo gost\xc3\xbcvanje \xc2\xab. Ime je dal po tem, ker se \xc5\xbeenin poro\xc4\x8di z borom, vendar namesto bora govori\xc2\xa0\xc2\xbb sneja \xc2\xab._NEWLINE_Obi\xc4\x8daj so pripravljali v \xc4\x8dasu pusta, ker so tudi prave poroke bile neko\xc4\x8d v tem \xc4\x8dasu. Borovo gost\xc3\xbcvanje se je za\xc4\x8delo vedno zjutraj na mali ali veliki fa\xc5\xa1enek ali\xc2\xa0\xc2\xbb fajn\xc5\xa1\xc4\x8dek \xc2\xab\xc2\xa0( pust ), kon\xc4\x8dalo pa se je pozno v no\xc4\x8d. Do polno\xc4\x8di je moralo biti vsega konec, ker je takrat za\xc4\x8del \xc5\xa1tiridesetdnevni post \xe2\x80\x93 do velike no\xc4\x8di._NEWLINE_Dognanja, zakaj je ta obi\xc4\x8daj bil in je \xc5\xa1e le v tako omejenem delu Prekmurja, so pokazala, da so bili vzroki ekonomski, geografski in socialni. V ve\xc4\x8djih vaseh se je le redko primerilo, da se ne bi v predpustnem pomladnem \xc4\x8dasu , ki je bil na kmetih dolo\xc4\x8den za \xc5\xbeenitev, nih\xc4\x8de poro\xc4\x8dil. Drugi vzrok je bil velikost dru\xc5\xbeine. Te so bile najmanj\xc5\xa1e v protestantskih vaseh na Gori\xc4\x8dkem. In \xc4\x8de pri hi\xc5\xa1i ni bilo otrok, se je v teh vaseh pogosteje zgodilo, da ob pustu ni bilo poroke, zato so imeli borovo gost\xc3\xbcvanje. Da se borovo gost\xc3\xbcvanje ni moglo uveljaviti v katoli\xc5\xa1kih vaseh, je bil vzrok tudi ta, da so katoli\xc5\xa1ki duhovniki nasprotovali obi\xc4\x8daju z utemeljitvijo da se  \xc2\xbbprofanira\xc2\xa0\xc2\xbb  z zakramenti zakona in da se preve\xc4\x8d nor\xc4\x8duje iz verskih obredov._NEWLINE_Na prekmurskih tleh danes ta obi\xc4\x8daj ni izumrl, saj ga ponekod \xc5\xa1e pripravijo, \xc4\x8deprav redkeje. Ohranil je svojo prvotno obliko, tudi staro prekmursko nare\xc4\x8dje, vendar se s \xc4\x8dasom spreminja in dobiva sodobnej\xc5\xa1o obliko.\n_START_SECTION_\nZaklju\xc4\x8dne misli\n_START_PARAGRAPH_\nPo obse\xc5\xbenih ve\xc4\x8dtedenskih pripravah skoraj slehernega va\xc5\xa1\xc4\x8dana , lahko zadovoljno re\xc4\x8demo, da smo uspeli prikazati obi\xc4\x8daj, ki je redek in v slovenskem prostoru skoraj nima enakega. Da vzbuja \xc5\xbeivo zanimanje, je pokazal prihod \xc5\xa1tevilnih obiskovalcev, tudi iz krajev, ki so bolj oddaljeni od Kri\xc5\xbeevec._NEWLINE_Mladim generacijam in, za osve\xc5\xbeitev spomina, starej\xc5\xa1im generacijam smo prikazali \xc5\xa1aljiv pustni ceremonial, ki nam bo \xc5\xa1e dolgo ostal v spominu._NEWLINE_Izkupi\xc4\x8dek 3.200.000,00 SIT je nagrada vsem, ki so kakorkoli pomagali pri izvedbi prireditve \xe2\x80\x93 PGD Kri\xc5\xbeevci, va\xc5\xa1\xc4\x8dani vasi Kri\xc5\xbeevci, sponzorji.Sredstva bodo namensko porabljena za gradnjo gara\xc5\xbee za potrebe gasilskega dru\xc5\xa1tva._NEWLINE_Upamo, da ta pustni obi\xc4\x8daj ne bo utonil v pozabo in da se bo v izvirni podobi prena\xc5\xa1al na bodo\xc4\x8de rodove ._NEWLINE_Zapisala: Brigita Hari\n_START_SECTION_\nBorovo gost\xc3\xbcvanje v \xc5\xa0ulincih\n_START_PARAGRAPH_\nV \xc5\xa0ulincih smo letos pripravili borovo gost\xc3\xbcvanje 2. marca 2003 in to je bilo \xc5\xbee peto po vrsti: prvo je bilo leta 1932, drugo 1956, tretje 1966, \xc4\x8detrto 1972 in \xc4\x8dez 32 leti ponovno 2003 leta. Ideja za to prireditev je bila prisotna \xc5\xbee dalj \xc4\x8dasa, natanko dve leti, prvo pobudo je dala pred dvema letoma Barber Cecilija, predvsem z namenom, da ta edinstveni obi\xc4\x8daj na\xc5\xa1ega kraja ne bi izumrl, oziroma bil pozabljen, kajti zadnje borovo gost\xc3\xbcvanje je bilo v na\xc5\xa1i vasi pripravljeno leta 1972 in bilo se je upravi\xc4\x8deno bati, da mlaj\xc5\xa1e generacije ne bi znale to\xc4\x8dnega poteka kako tradicionalno pripraviti ta gori\xc4\x8dki obi\xc4\x8daj._NEWLINE_Do resnega pogovarjanja med va\xc5\xa1\xc4\x8dani je pri\xc5\xa1lo letos takoj po novem letu in na\xc5\xa1i va\xc5\xa1\xc4\x8dani so bili navdu\xc5\xa1eni nad idejo. Za\xc4\x8deli so se sestanki. V samo organizacijo so bili povabljeni vsi v vasi \xc5\xbeive\xc4\x8di prebivalci in tudi biv\xc5\xa1i va\xc5\xa1\xc4\x8dani na\xc5\xa1e vasi, ki so se odselili iz na\xc5\xa1e vasi, si ustvarili dru\xc5\xbeine izven vasi in res so nam vsi s celimi dru\xc5\xbeinami prisko\xc4\x8dili na pomo\xc4\x8d in nam pomagali \xc4\x8dim bolj\xc5\xa1e izvesti prikaz obi\xc4\x8daja._NEWLINE_Predpriprave, zvanje po vaseh, so se za\xc4\x8dele \xc5\xbee meseca januarja. Do drugega meseca je bilo vse nared za prikaz in izvedbo borovega gost\xc3\xbcvanja. Prireditev je po mnenju obiskovalcev bila dobro pripravljena in tudi po obi\xc4\x8daju izpeljana. Da bi bilo res po starem obi\xc4\x8daju, smo za pomo\xc4\x8d in informacijo poiskali najstarej\xc5\xa1e, ki se \xc5\xa1e takih dogodkov spominjajo._NEWLINE_Vsem, ki ste nam pomagali, predvsem pa vsem iz drugih vasi, ki ste nam prisko\xc4\x8dili na pomo\xc4\x8d, se iskreno zahvaljujemo, seveda se zahvaljujemo vsem obiskovalcem in vsem, ki ste prijazno sprejeli na\xc5\xa1e zva\xc4\x8de, hvala tudi sosednjim ob\xc4\x8dinam, da so dovolile na\xc5\xa1im zva\xc4\x8dem obiskati gospodinjstva v njihovih vaseh, skratka hvala vsem in vsakemu posebej, ki je kakorkoli pripomogel izvesti na\xc5\xa1 edinstveni obi\xc4\x8daj._NEWLINE_Vladimir Hozjan'